Document ID: 32004R1750

KOMISIJAS REGULA (EK) Nr. 1750/2004
(2004. gada 8. oktobris),
ar ko groza Regulu (EK) Nr. 1019/2002 par olīveļļas tirdzniecības standartiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1966. gada 22. septembra Regulu Nr. 136/66/EEK par eļļas un tauku tirgus kopīgo organizāciju (1), it īpaši tās 35.a pantu,
tā kā:
(1)
Saskaņā ar Komisijas Regulas (EK) Nr. 1019/2002 (2) 5. panta c) apakšpunktu organoleptiskās īpašības uz etiķetes norāda vienīgi tad, ja tās ir noteiktas, izmantojot analīzes metodi, kas paredzēta Komisijas 1991. gada 11. jūlija Regulā (EEK) Nr. 2568/91 par olīveļļas un olīvu izspaidu eļļas īpašībām un attiecīgajām analīzes metodēm (3).
(2)
Saskaņā ar Regulas (EEK) Nr. 2568/91 2. panta 1. punktu organoleptiskās īpašības novērtē, izmantojot minētās regulas XII pielikumā noteikto metodi. Drīkst izmantot vienīgi pozitīvās īpašības, kas norādītas minētajā pielikumā. Tomēr izrādās, ka minētajā XII pielikumā paredzēto organoleptisko īpašību skaits ir ļoti mazs, un ražotājiem rodas grūtības, norādot organoleptiskās īpašības uz eļļu etiķetēm.
(3)
Tā kā pašlaik nav objektīvas metodes, ar kuru pārbaudīt atsevišķas ļoti nozīmīgas neapstrādātas olīveļļas organoleptiskās īpašības saistībā ar garšu, aromātu un krāsu, minētās īpašības nevar norādīt uz etiķetēm. Turklāt ar Regulas (EEK) Nr. 2568/91 pašreizējā XII pielikumā paredzētajām pozitīvajām organoleptiskajām īpašībām nav iespējams izsmeļoši raksturot lielo neapstrādātas olīveļļas šķirņu un garšu dažādību.
(4)
Ņemot vērā to, ka joprojām turpinās starptautiskas organizācijas uzsāktais darbs pie jaunu organoleptisko īpašību novērtēšanas metožu izstrādes, kas ļautu paplašināt neapstrādātas olīveļļas pozitīvo īpašību gammu, un pētījumi varētu aizņemt vairāk laika nekā tika paredzēts 2003. gadā, šo metožu ieviešanai ir jānosaka jauns termiņš. Attiecīgi Regulas (EK) Nr. 1019/2002 5. panta c) apakšpunkta noteikumu piemērošana ir jāatliek uz vēlāku laiku. 2006. gada 1. jūlijs kā minētā panta noteikumu piemērošanas diena atbilst dienai, kurā sākas 2006./2007. tirdzniecības gads.
(5)
Attiecīgi ir jāgroza Regula (EK) Nr. 1019/2002.
(6)
Šajā regulā paredzētie pasākumi ir saskaņā ar Eļļu un tauku pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1019/2002 12. panta 2. punkta trešo daļu aizstāj ar šādu tekstu:
“5. panta c) apakšpunktu piemēro no 2006. gada 1. jūlija.”
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 8. oktobrī

Labels: 3
17